
Comunicat de presă

(7 aprilie 2010)

Ref: A fost inaugurat ieri un nou Centru de Documentare şi Informare

Şcoala de Arte şi Meserii Rebra şi-a inaugurat ieri (6 aprilie) Centrul de Documentare şi Informare. La eveniment au participat reprezentanţi ai Inspectoratului Şcolar Judeţean Bistriţa-Năsăud, reprezentanţi ai Casei Corpului Didactic, precum şi numeroşi elevi şi părinţi. 
Cu un fond documentar cu peste 8.000 de volume şi dotat cu numeroase softuri educaţionale, Centrul de Documentare şi Informare (CDI) de la Rebra le permite elevilor şi cadrelor didactice să aibă acces direct la informaţie, să lucreze în echipă şi să consulte documente necesare cercetării. Centrul este organizat în mai multe zone, destinate unor activităţi diverse: spaţiul informatic, spaţiul audio-video, locul pentru studiu individual, spaţiul expoziţional, spaţiul pentru orientare şi consiliere şcolară şi profesională, spaţiul pentru lectură  sau spaţiul documentar.   
„De când am dat în funcţiune acest centru, elevii au fost foarte entuziasmaţi şi ar vrea să fie prezenţi la CDI în fiecare zi. Am observat că tinerii accesează des internetul şi vor să se informeze. În plus, faptul că au acces liber la raft, îi determină să revină aici“, a spus Vasile Bîrte, directorul Şcolii de Arte şi Meserii Rebra. 

Centrul de Documentare şi Informare de la Rebra este deschis publicului miercurea de la 8.00 la 13.00, iar în zilele de luni, marţi şi joi, între orele 12.00 şi 14.00, vizitatorii au acces doar la biblioteca cu împrumut. 
Realizarea acestui centru a costat aproape 74.000 de lei. Cea mai mare sumă de bani (42.000 de lei) a provenit de la Ministerul Educaţiei, Cercetării, Tineretului şi Sportului, prin intermediul proiectului Educaţie pentru Informaţie . Aproape 28.000 de lei au provenit de la bugetul local, iar restul sumei a fost donată de către o fundaţie din localitatea Olpe, Germania.        

